Amiens [a.mjɛ̃] is die prefektuur of administratiewe setel van die Noord-Franse gewes Pikardië, die département Somme asook die gelyknamige canton en arrondissement. Sy bevolking het in 2010 sowat 133 448 beloop wat van Amiens die 28ste grootste stad in Frankryk gemaak het. Die vroegste historiese bronne uit die 1ste eeu v.C. verwys na die Kelties-Galliese nedersetting Samarobriva ("Brug oor die Somme-rivier"). Ná die Romeinse verowering van Gallië het dit as Ambianum bekend gestaan - 'n naam wat na sy bewoners, die Ambiani verwys het en waaruit die huidige Franse stadsnaam sou ontwikkel. Met 'n bevolking van 25 000 was Ambianum teen die einde van die 1ste eeu n.C. een van die belangrikste nedersettings in die destydse Romeinse provinsie Gallia Belgica. Amiens staan veral bekend vir sy Gotiese katedraal Notre-Dame en sy hortillonnages, tuine wat in die vleigebiede tussen die Somme- en Avre-riviere aangelê is en deur 'n netwerk van mensgemaakte kanale, wat plaaslik rieux genoem word, omsluit word. Dikwels word na die tuine, wat sowat 300 hektaar beslaan, as "Klein-Venesië van die Noorde" verwys.